Merenneitojen laulu
Tääll’ on riemut, rikkaudet,
 riistat, riittävät tavarat,
 tääll’ on Ahdin kultalinna,
 täällä aartehet avarat.
 Täällä lientyy maiset huolet,
 täällä suistuu surman nuolet,
 täällä elo ihanaa.
 Täällä tyyntyy tuskat, vaivat,
 alla aallon uudet taivaat
 täällä sulle aukeaa.
 Täällä merten aaltoloissa,
 Ahdin kultakartanoissa
 rintaraukka rauhan saa.
 Tänne riennä inehmo,
 tääll’ on sija sulle jo!